U Zagrebu će se 13. lipnja održati 14. po redu Povorka ponosa LGBTIQ osoba i obitelji Zagreb Pride 2015., najavio je Zagreb Pride.

Slogan povorke ove godine glasi ''Glasnije i hrabrije: Antifašizam – bez kompromisa!''. Okupljanje će početi u 15 sati na Trgu Marka Marulića te će proći središnjim zagrebačkim ulicama – Ulicom Farkaša Vukotinovića (''zeleni val''), Roosveltovim trgom, Trgom maršala Tita, Frankopanskom ulicom, Ilicom, Trgom bana Josipa Jelačića, Ulicom Nikole Jurišića, Draškovićevom ulicom, Šoštarićevom ulicom i Ribnjak ulici – i završiti javnim skupom i koncertom grupe Nipplepeople u parku Ribnjak.

– Ovogodišnjom Povorkom želimo pokazati naše nezadovoljstvo i zabrinutost smjerom u kojem Hrvatska i njeno društvo idu. Ove godine, mi, lezbe, pederi, bi, trans i queer osobe u Povorci ponosa, svoju LGBTIQ Povorku ponosa posvećujemo svim građankama i građanima. Mi ne želimo više mirno stajati i šutke gledati kako se u javnosti promovira isključivost, šovinizam, brojenje krvnih zrnaca, jednoumlje, nasilje, ustašovanje i fašizam. Zagreb Pride ove godine je za 100% šarenu Hrvatsku, za Hrvatsku svih naših sugrađana i sugrađanki, za Hrvatsku različitosti – za Hrvatsku svih nas – navodi u priopćenju Zagreb Pride.

>> LGBT udruge tražit će da lezbijski i gej parovi mogu posvajati i djecu

>> Povorka ponosa prošla praznim ulicama Splita